Diari Oficial de la Generalitat Valenciana


Sumari del DOGV 3748, del 12-05-2000 (2000/3173)

RESOLUCIÓ de 7 d'abril de 2000, de la secretària general de la Conselleria de Justícia i Administracions Públiques, per la qual s'inscriu l'adaptació dels Estatuts del Col·legi Oficial de Diplomats en Treball Social i Assistents Socials de València.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3748

Data del DOGV
:   12-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3173


Data del document
:   07-04-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * treballador social
    * col·legi professional
    * reglament intern
    * legislació

RESOLUCIÓ de 7 d'abril de 2000, de la secretària general de la Conselleria de Justícia i Administracions Públiques, per la qual s'inscriu l'adaptació dels Estatuts del Col·legi Oficial de Diplomats en Treball Social i Assistents Socials de València. [2000/A3173]
  
Vist l'expedient d'adaptació estatutària instruït a instància de la senyora Antonia Inés Rico Perete, com a secretària del Col·legi Oficial de Diplomats en Treball Social i Assistents Socials de València, inscrit amb el número 49 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, en base als següents
  
Fets
  
1. Que la secretària de l'esmentat col·legi va presentar, el 30 de desembre de 1999, els estatuts aprovats per l'Assemblea General extraordinària, celebrada el dia 2 de desembre de 1999, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2. Que, en exercici del control de legalitat establit per l'article 11 de la mencionada llei autonòmica, es va revisar el text estatutari, indicant-se la conveniència de rectificar determinats punts d'aquest, requeriment que ha sigut complimentat el passat dia 4 d'abril.
  
3. El text annex dels preceptes, objecte d'adaptació estatutària, queda incorporat íntegrament a la present resolució, donant-se ací per reproduït.
  
Fonaments de dret
  
1. Que els estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i formalitats previstos en dit article i en els propis estatuts del col·legi.
  
3. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i altres disposicions complementàries, resolc:
  
Inscriure l'adaptació dels Estatuts del Col·legi Oficial de Diplomats en Treball Social i Assistents Socials de València.
  
Contra aquesta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 7 d'abril de 2000.- La secretària general: Carmen Galipienso Calatayud.
  
Estatuts del Col·legi Oficial de Diplomats
  
en Treball Social i Assistents Socials de València
  
Aprovats en Assemblea General extraordinària, celebrada el 2 de desembre de 1999
  
TÍTOL I
  
Disposicions generals
  
Article 1.
  
El Col·legi Oficial de Diplomats en Treball Social i Assistents Socials de València és una corporació de dret públic, emparada per la llei i reconeguda per l'estat, amb personalitat jurídica pròpia i plena capacitat per al compliment dels seus fins.
  
Article 2
  
L'àmbit territorial del col·legi és el de la província de València. No obstant això, el Col·legi Oficial de Diplomats en Treball Social i Assistents Socials de València podrà integrar-se, per fusió, en el corresponent col·legi d'àmbit autonòmic, si tal col·legi arribara a constituir-se.
  
1. El domicili del col·legi està ubicat en el núm. 2, porta 6, del carrer Comte d'Altea, de València
  
Article 3
  
El Col·legi Oficial de Diplomats en Treball Social i Assistents Socials de València integra, al seu àmbit territorial, els qui posseeixen la titulació de diplomats universitaris en Treball Social i/o Assistents Socials, sent obligatòria la incorporació al col·legi per a l'exercici de la professió.
  
Article 4
  
Aquest col·legi oficial es regirà pels presents estatuts, pel reglament de règim interior i pels acords presos pels seus òrgans de govern, d'acord amb les respectives competències atribuïdes en les normes estatals i autonòmiques.
  
Article 5
  
Aquest col·legi oficial es relacionarà directament amb l'administració autònoma en el marc establit per la legislació corresponent.
  
TÍTOL II
  
Fins i funcions
  
Article 6
  
Són fins essencials del col·legi l'ordenació de l'exercici de la professió de diplomats en Treball Social i Assistents Socials, la representació d'aquesta i la defensa dels interessos professionals dels col·legiats, tot això sense perjudici de les competències de l'administració pública per raó de la relació funcionarial, ni de les representacions sindicals, en l'àmbit específic de les seues funcions.
  
El col·legi fomentarà la promoció i desenvolupament tècnic i científic de la professió, la solidaritat professional i el servei de la professió a la societat.
  
Article 7
  
Per al compliment dels seus fins, el col·legi exercirà les funcions següents:
  
a) Col·laborar amb l'administració pública mitjançant la realització d'estudis, emissió d'informes, elaboració d'estadístiques i altres activitats relacionades amb les seues funcions, que poden ser-los sol·licitats o acorden formular per pròpia iniciativa. Així com estudiar els projectes de llei i disposicions de qualsevol altre rang que es referisquen a les condicions de l'exercici de la professió, fins i tot titulació requerida, incompatibilitats i honoraris, elevant, si fa el cas, l'oportú informe a l'organisme que corresponga.
  
b) Ostentar la representació i defensa de la professió davant de l'administració, institucions, tribunals, entitats i particulars, amb legitimació per a ser part en tot aquell litigi que afecte als interessos professionals i exercitar el dret de petició conforme a la llei, sense perjudici d'allò que disposa l'apartat 3 article 1, de la Llei estatal 2/1974, de Col·legis Professionals.
  
c) Participar en matèria de competència de la professió, en els consells o òrgans consultius de l'administració, d'acord amb la normativa vigent en cada cas.
  
d) Participar en l'elaboració dels plans d'estudi, sense menyscapte del principi d'autonomia universitària; informar els col·legiats de les normes d'organització dels centres docents corresponents a la professió, mantenint contacte permanent amb els mateixos, com també preparar la informació necessària per a facilitar l'accés a l'activitat professional dels nous professionals.
  
e) Facilitar als tribunals, conforme a les lleis, la relació de persones col·legiades que pogueren ser requerides per a intervenir com a perits en els assumptes judicials o designar-los per si mateix, quan pertoque.
  
f) Organitzar i promoure activitats i serveis comuns, d'interés per a les persones col·legiades, de caràcter professional, formatiu, cultural, assistencial i de previsió i altres anàlegs, proveint el sosteniment econòmic mitjançant les mesures necessàries.
  
g) Regular, previ acord de la Junta de Govern, els honoraris mínims dels professionals, que tindran caràcter merament orientatiu.
  
h) Informar en els procediments judicials o administratius en què es discutisquen honoraris professionals.
  
i) Encarregar-se del cobrament de les percepcions i remuneracions d'honoraris professionals amb caràcter general o a petició de les persones interessades, en els casos en què el col·legi tinga creats els serveis adequats.
  
j) Adoptar les mesures conduents a evitar l'intrusisme professional.
  
k) Organitzar cursos per a actualitzar la formació professional de les persones col·legiades.
  
l) Complir, i fer complir, a les persones col·legiades les lleis generals i especials i els estatuts professionals i reglaments de règim interior, així com les normes i decisions adoptades pels òrgans col·legials, en matèria de la seua competència.
  
m) Mantenir regularment informades les persones col·legiades de les activitats exercides, així com de qualsevol qüestió que poguera ser-los d'interés.
  
n) Administrar l'economia col·legial, repartint equitativament les càrregues mitjançant la fixació de quotes i aportacions, amb les facultats de recaptació i gestió necessàries.
  
o) Organitzar i promoure la investigació científica en el terreny professional.
  
p) Impulsar la publicació i difusió d'estudis i publicacions que tracten de temes o investigacions professionals.
  
q) Totes aquelles funcions que li atribuïsquen les disposicions legals o redunden en benefici dels interessos professionals de les persones col·legiades.
  
r) Procurar l'harmonia i col·laboració entre les persones col·legiades, i impedir la competència deslleial entre elles.
  
s) Intervenir en els procediments d'arbitratge, en aquells conflictes que per motius professionals se susciten entre persones col·legiades o en els que el col·legi siga designat per a administrar arbitratge, conforme a l'article 10.a de la Llei 36/1988, de 5 de desembre.
  
t) Visar els treballs professionals.
  
u) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a competències professionals.
  
v) Evacuar l'informe preceptiu sobre els projectes de normes del Govern Valencià, que afecten la professió.
  
TÍTOL III
  
De l'exercici de la professió i dels col·legiats
  
CAPÍTOL I
  
De l'exercici de la professió
  
Article 8
  
Hauran d'incorporar-se al col·legi, amb caràcter obligatori i igualtat de drets corporatius, els qui es troben en possessió del títol de diplomat en Treball Social o Assistent Social, i estiguen exercint la professió.
  
Article 9
  
Trobar-se incorporada al col·legi on s'ubique el domicili professional únic o principal de la persona interessada, serà requisit suficient perquè aquesta puga exercir la seua activitat en tot el territori de l'estat, sempre que comunique, a través del col·legi a què pertanga, i als col·legis distints al de la seua adscripció, les actuacions que vaja a realitzar en les seues demarcacions, a fi de quedar subjecta ?amb les condicions econòmiques que en cada supòsit puguen establir-se- a les competències d'ordenació, visat, control deontològic i potestat disciplinària.
  
Article 10
  
Per a adquirir la condició de col·legiat o col·legiada caldrà la presentació de la sol·licitud a la Junta de Govern del Col·legi i presentar els documents següents:
  
a) Títol professional, fotocòpia compulsada d'aquest o, si fa el cas, certificat acadèmic acreditatiu de l'acabament dels estudis, amb resguard del pagament dels drets d'expedició del títol, fins a l'entrega d'aquest; moment en el que haurà de presentar-ho al col·legi per al seu registre.
  
Els professionals, el títol de Treballador Social dels quals haja sigut expedit per altres estats membres de la Unió Europea, hauran d'acompanyar, amb el respectiu títol acadèmic, la corresponent resolució de reconeixement d'aquest, per a l'exercici de la professió a Espanya. En els casos de títols expedits per països no membres de la Unió Europea, s'acompanyarà el corresponent títol de revalidació dels seus estudis, amb els de diplomat en Treball Social.
  
b) Rebut acreditatiu d'haver satisfet el pagament de la quota d'ingrés.
  
En el cas que el sol·licitant ja haguera estat inscrit en un altre col·legi de diferent àmbit territorial, serà suficient amb l'aportació d'un certificat d'aquest últim, acreditatiu del període de col·legiació i del pagament de les quotes que li hagueren correspost en tal període. El seu expedient es trametrà d'un col·legi a un altre, i es posarà en coneixement del Consell General.
  
La Junta de Govern acordarà l'admissió, sempre que es complisquen els requisits assenyalats, en un termini màxim de 30 dies.
  
Article 11
  
La Junta de Govern podrà denegar la col·legiació en els següents casos:
  
a) Per mancar de la titulació requerida.
  
b) Per haver-se dictat una sentència ferma contra la persona interessada, que la condemne a inhabilitació per a l'exercici professional.
  
Contra l'acord denegatori de col·legiació, que haurà de comunicar-se a l'interessat o interessada degudament raonat, cabrà recurs de reposició davant de la Junta de Govern, en el termini de 30 dies. La Junta de Govern resoldrà el recurs en un termini no superior a 30 dies.
  
Contra l'acord denegatori definitiu podrà recórrer la persona interessada, davant de la jurisdicció contenciosa administrativa.
  
Article 12
  
La condició de persona col·legiada es perdrà:
  
a) Per sentència ferma que comporte amb si l'accessòria d'inhabilitació per a l'exercici de la professió.
  
b) Per expedient disciplinari, segons es regula en aquests estatuts.
  
c) Per causar baixa voluntària per cessament o baixa en l'exercici de la professió, o per la seua incorporació a un altre col·legi oficial de diplomats en Treball Social.
  
La pèrdua de la condició de col·legiat o col·legiada, per les causes expressades en els apartats a), b) i c), haurà de ser comunicada per escrit a la persona interessada, amb el justificant de recepció, moment en què produirà efecte.
  
Article 13
  
La reincorporació al col·legi es regirà per les mateixes normes que la incorporació, i el sol·licitant haurà d'acreditar, si fa el seu cas, el compliment de la sanció, quant aquest haja sigut el motiu de la seua baixa.
  
Article 14
  
La Junta de Govern podrà proposar a l'Assemblea el nomenament de membre d'honor del col·legi, a les persones que, pels seus mereixements científics, tècnics o professionals, i siga quina siga la seua titulació, hagen contribuït al desenvolupament de la professió o del treball social en general.
  
CAPÍTOL II
  
Dels drets i deures dels col·legiats
  
Article 15
  
Són drets de les persones col·legiades:
  
a) Exercir la professió de diplomat en Treball Social o Assistent Social, en l'àmbit del col·legi.
  
b) Participar com a elector o electora i com elegible, en totes les eleccions que convoque el col·legi, i intervenir de manera activa en la vida d'aquest; ser informat i participar amb veu i vot en les assemblees.
  
c) Ser assistit, assessorat i defensat pel col·legi, d'acord amb els mitjans que aquest dispose i en les condicions que reglamentàriament es fixen, en quantes qüestions se susciten amb motiu de l'exercici professional.
  
d) Utilitzar els serveis i mitjans del col·legi, en les condicions que reglamentàriament es fixen.
  
e) Formar part de les comissions o seccions que s'establisquen.
  
f) Pertànyer a les entitats de previsió que s'establisquen.
  
g) Ser representat per la Junta de Govern del col·legi, quan necessiten presentar reclamacions fundades les autoritats, tribunals i entitats oficials o particulars, sempre que siguen conseqüència de l'exercici professional.
  
h) Formular davant de la Junta de Govern les queixes, peticions i suggeriments que considere oportunes.
  
i) Rebre informació regular sobre l'activitat col·legial i d'interés professional.
  
j) Examinar els llibres de comptabilitat i d'actes del col·legi, prèvia sol·licitud, així com demanar l'expedició de certificats d'aquells acords que l'afecten personalment.
  
k) Exigir del col·legi el visat dels treballs professionals.
  
l) Guardar el secret professional.
  
m) Promoure actuacions dels òrgans de govern, mitjançant iniciatives formulades en els termes estatutaris.
  
n) Crear grups de treball d'interessos específics, amb submissió, en tot cas, als òrgans de govern.
  
o) Remoure els titulars dels òrgans de govern, mitjançant vots de censura.
  
Article 16
  
Són deures del les persones col·legiades:
  
a) Exercir la seua professió, d'acord amb la legislació vigent.
  
b) Guardar el secret professional.
  
c) Complir les normes corporatives, així com els acords adoptats pels òrgans de govern del col·legi.
  
d) Estar al corrent en el pagament de les quotes col·legials i contributives.
  
e) Comunicar al col·legi els canvis de residència o domicili, en el termini de 30 dies.
  
f) Exercir diligentment els càrrecs per als quals és elegit, i complir els encàrrecs que els òrgans de govern del col·legi puguen encomanar-los.
  
g) Participar activament en la vida col·legial, assistint a les assemblees i a les comissions a què siga convocat.
  
h) Cooperar amb la Junta de Govern i facilitar informació en els assumptes d'interés professional que siga requerit, així com en aquells que considere oportú fer-ho.
  
i) No perjudicar els drets professionals o corporatius d'altres persones col·legiades.
  
j) Notificar al col·legi qualsevol acte d'intrusisme professional o exercici il·legal de la professió, de què tingueren coneixement.
  
k) Portar amb la màxima lleialtat les relacions amb el col·legi i amb les altres persones col·legiades.
  
TÍTOL IV
  
Dels òrgans de govern dels col·legis
  
CAPÍTOL PRELIMINAR
  
Article 17
  
Els òrgans de representació, govern i administració del col·legi seran els següents:
  
- Assemblea General.
  
- Junta de Govern.
  
CAPÍTOL I
  
Assemblea General
  
Article 18
  
L'Assemblea General és l'òrgan suprem de govern del col·legi i està constituïda per la totalitat de les persones col·legiades.
  
L'Assemblea General podrà reunir-se amb caràcter ordinari i extraordinari.
  
Article 19
  
L'Assemblea General ordinària tindrà lloc, si més no, una vegada a l'any, i haurà de reunir-se durant el primer trimestre d'aquest.
  
Article 20
  
L'Assemblea General extraordinària tindrà lloc quan l'acorde la Junta de Govern, o quan ho sol·liciten un nombre de persones col·legiades que representen un 10% del total, com a mínim. La petició es farà mitjançant escrit, en què constaran els assumptes que han de tractar-se.
  
Article 21
  
La convocatòria de les assemblees, tant ordinàries com extraordinàries, es verificarà per acord de la Junta de Govern, on s'indicarà lloc, data i hora de reunió, tant en primera com en segona convocatòria, i l'ordre dels assumptes a tractar, amb 15 dies d'antelació i mitjançant un escrit dirigit a totes les persones col·legiades.
  
Article 22
  
L'Assemblea General, tant ordinària com extraordinària, quedarà vàlidament constituïda amb l'assistència de la meitat més u de les persones col·legiades, en primera convocatòria, i qualsevol que siga el seu nombre en la segona, que tindrà lloc 30 minuts després de l'hora en què haguera sigut convocada la primera.
  
Article 23
  
L'Assemblea General estarà presidida pel president o presidenta del col·legi o membre de la Junta de Govern en qui delegue.
  
El president o presidenta assumirà les funcions de moderador o moderadora de l'Assemblea.
  
El secretari o secretària de la Junta de Govern ho serà també de l'Assemblea.
  
Article 24
  
Els acords es prendran per majoria simple, les votacions seran secretes quan així ho sol·licite una de les persones col·legiades assistents a l'Assemblea i ho aprove la majoria simple de les concurrents. En cap cas es podrà adoptar un acord respecte a qüestions que no figuren en l'ordre del dia de la reunió.
  
Article 25
  
Les persones col·legiades podran participar en les assemblees generals mitjançant representació. Aquesta s'atorgarà a favor d'un altra persona col·legiada per escrit, en què s'expressarà el nom del representant. Només seran vàlides les representacions entregades al secretari o secretària abans de donar començament l'Assemblea.
  
Article 26
  
Són funcions de l'Assemblea General:
  
a) L'aprovació dels estatuts i del reglament de règim interior, així com de les propostes de modificació d'aquests.
  
b) L'aprovació de la memòria anual, presentada per la Junta de Govern.
  
c) L'aprovació del balanç i els pressupostos del col·legi.
  
d) L'aprovació de la quantia de la quota de col·legiació, així com de les prestacions extraordinàries que propose la Junta de Govern.
  
e) Decidir sobre la inversió dels béns col·legials.
  
f) Deliberar i acordar sobre totes les altres qüestions que sotmeta a la seua competència la Junta de Govern o li atribuïsquen aquests estatuts.
  
g) Acordar la dissolució del col·legi i, si fa el cas, la destinació a donar als seus béns. El dit acord haurà de ser aprovat per una llei de la Generalitat, previ informe del Consell Autonòmic, si n'hi ha.
  
h) Així mateix, podrà acordar la fusió o una altra forma d'integració del col·legi en el d'àmbit autonòmic, per a la qual cosa haurà d'obtenir l'aprovació mitjançant decret del Govern Valencià, previ informe del Consell Autonòmic, si n'hi ha.
  
Article 27
  
Els apartats b) i c) seran tractats necessàriament en assemblea ordinària.
  
CAPÍTOL II
  
Junta de Govern
  
Article 28
  
La Junta de Govern estarà constituïda per:
  
- Un president o presidenta,
  
- Un vicepresident o presidenta,
  
- Un secretari o secretària,
  
- Un tresorer o tresorera, i
  
- Tres vocals, com a mínim, i un màxim de cinc.
  
Els membres de la Junta de Govern seran elegits pel procediment establit en aquests estatuts, per un període de tres anys.
  
Article 29
  
Si per qualsevol causa cessen en el seu càrrec més d'un terç dels membres de la Junta de Govern, aquesta convocarà Assemblea General extraordinària, i proposarà noms entre les persones col·legiades, per a cobrir les vacants.
  
Article 30
  
Seran funcions de la Junta de Govern:
  
a) Ostentar la representació del col·legi.
  
b) Executar els acords de l'Assemblea General.
  
c) Dirigir la gestió i administració del col·legi, per al compliment dels seus fins.
  
d) Representar els interessos professionals davant dels poders públics, així com vetlar pel prestigi de la professió i la defensa dels seus drets.
  
e) Establir i organitzar els serveis necessaris per al millor compliment de les funcions col·legials.
  
f) Resoldre les sol·licituds de col·legiació.
  
g) Administrar els fons i béns del col·legi, així com recaptar les quotes de tota classe que hagen de satisfer les persones col·legiades.
  
h) Confeccionar els pressupostos econòmics anuals i rendir comptes de la seua execució.
  
i) Informar les persones col·legiades de les activitats i acords del col·legi, i preparar la memòria anual de la seua gestió.
  
j) Imposar sancions, d'acord amb allò preceptuat en aquests estatuts.
  
k) Convocar eleccions per als càrrecs de la Junta de Govern, quan pertoque, i en la forma de disposen aquests estatuts.
  
l) Convocar Assemblea General, segons allò preceptuat en aquests estatuts.
  
m) Canviar el domicili social del col·legi, i donar-ne compte en la primera assemblea general que se celebre.
  
n) Dirimir els conflictes que puguen suscitar-se entre les persones col·legiades, en l'exercici de la professió.
  
o) Elaborar i proposar, per a la seua posterior aprovació per l'Assemblea General, la modificació del reglament de règim interior i dels estatuts.
  
p) Informar a la Conselleria de Presidència de la Generalitat de les modificacions realitzades en els estatuts i en el reglament de règim interior, dins del termini d'un mes, des de la seua aprovació per l'Assemblea General, per al seu control de legalitat i posterior publicació en el Diari Oficial de la Generalitat Valenciana.
  
Article 31
  
La Junta de Govern podrà actuar en comissió permanent, que estarà constituïda, si més no, pel president o presidenta, el tresorer o tresorera, el secretari o secretària i dos vocals. La Comissió Permanent assumirà les funcions que en ella delegue la Junta de Govern i que es regularan en el reglament de règim interior.
  
Article 32
  
La Junta de Govern podrà constituir comissions assessores i comissions de treball no permanents, que seran regulades pel reglament de règim interior.
  
Article 33
  
Seran funcions del president o presidenta:
  
a) Presidir les juntes de govern i assemblees generals ordinàries i extraordinàries.
  
b) Representar al col·legi en les seues relacions amb els poders públics, entitats i corporacions de qualsevol tipus, així com amb les persones físiques i jurídiques.
  
c) Autoritzar els informes i comunicacions oficials del col·legi que es dirigisquen a autoritats, corporacions i particulars.
  
d) Autoritzar l'obertura de comptes corrents bancàries, imposicions que es facen i els talons o xecs per a retirar quantitats, juntament amb el tresorer o tresorera.
  
e) Aprovar els lliuraments i ordres de pagament i llibres de comptabilitat, juntament amb el tresorer o tresorera.
  
Article 34
  
Seran funcions del vicepresident o presidenta:
  
Portar a cap totes aquelles funcions que li conferisca el president o presidenta, i assumir les d'aquest en cas d'absència, malaltia, dimissió o vacant.
  
Article 35
  
Seran funcions del secretari o secretària:
  
a) Redactar i dirigir els oficis de citació per a tots els actes del col·legi.
  
b) Redactar les actes de les juntes de govern i de les assemblees generals.
  
c) Rebre i donar compte a la Junta de Govern de les comunicacions que es trameten al col·legi.
  
d) Expedir els certificats que sol·liciten les persones interessades, respecte a temes relacionats amb la seua vinculació al col·legi.
  
e) Redactar la memòria anual al tancament de l'exercici.
  
f) Ostentar la direcció de personal i organitzar els serveis administratius.
  
Article 36
  
Seran funcions del tresorer o tresorera:
  
a) Recaptar i custodiar els fondos del col·legi.
  
b) Pagar els lliuraments que expedisca el president o presidenta.
  
c) Informar periòdicament a la Junta de Govern del compte d'ingressos i despeses i marxa del pressupost, i formalitzar anualment els comptes de l'exercici econòmic vençut.
  
d) Redactar els pressupostos anuals que la Junta de Govern haja de presentar a l'Assemblea General.
  
e) Ingressar i retirar fondos dels comptes bancaris, conjuntament amb el president o presidenta.
  
f) Dur un inventari minuciós dels béns del col·legi, de què serà administrador o administradora.
  
g) Controlar la comptabilitat i portar la caixa.
  
Article 37
  
Seran funcions dels vocals:
  
a) Dur a terme les funcions de la Junta de Govern, en la forma en què es regule en el reglament de règim interior.
  
b) Participar en les reunions de la Junta de Govern, amb veu i vot.
  
CAPÍTOL III
  
Elecció de la Junta de Govern
  
Article 38
  
L'elecció dels membres de la Junta de Govern serà per un període de tres anys, que podran ser reelegits per un màxim de dos períodes consecutius.
  
Article 39
  
Cada tres anys, la Junta de Govern convocarà eleccions per a cobrir tots els llocs de la Junta de Govern.
  
Article 40
  
La convocatòria d'eleccions es farà amb un mínim de dos mesos d'antelació a la data de la seua celebració, amb especificació del calendari electoral i el procediment de votació, escrutini i proclamació, així com els recursos procedents. Tot això segons el que disposen els articles següents.
  
Article 41
  
Podran participar en les eleccions, com a persones electores i elegibles i elegibles, totes les persones col·legiades incorporades reglamentàriament al col·legi, almenys un mes abans de la celebració d'eleccions i que estiguen al corrent en el pagament de les quotes i que figuren en la relació de persones col·legiades a què es refereix l'article següent
  
Article 42
  
Als efectes indicats en l'article anterior, la Junta de Govern procedirà, 25 dies abans de la data fixada per a la celebració d'eleccions, a fer pública la llista definitiva de persones col·legiades, fixant-la al tauler d'anuncis de la Secretaria del Col·legi. La dita llista romandrà en el mencionat tauler d'anuncis fins a la finalització del procés electoral.
  
Article 43
  
Les persones col·legiades que desitgen reclamar sobre el citat llistat podran fer-ho durant el termini de tres dies hàbils, des del moment de la seua exposició al tauler d'anuncis. Les reclamacions hauran de realitzar-se per escrit, i dins del termini citat. La Junta de Govern haurà de resoldre les reclamacions en el termini de tres dies hàbils, una vegada finalitzat el termini de formulació de reclamacions.
  
Article 44
  
Les candidatures podran presentar-se completes o individuals. En el cas de candidatures completes, i caldrà presentar un pla de Treball i currículum i, en el cas d'individuals, currículum, especificant per al càrrec a què es presenten. Cap persona candidata podrà presentar-se a dos o més càrrecs simultàniament.
  
Article 45
  
L'endemà de l'acabament dels terminis referits en a l'article 40, la Junta de Govern publicarà el llistat definitiu de les persones col·legiades amb dret a ser elegibles i els electors. El mateix dia s'efectuarà la proclamació de candidatures.
  
Article 46
  
El dia fixat per a les eleccions es constituirà als locals i hora que en la convocatòria es fixe, la mesa electoral, que estarà formada per un president o presidenta, un vicepresident o presidenta, dos vocals i un secretari o secretària, tots ells nomenats per la Junta de Govern, sempre que cap d'ells es presente com a persona candidata.
  
Article 47
  
24 hores abans de començar la votació, les persones candidates podran comunicar a la Junta de Govern la designació dels interventors o interventores de mesa, en un nombre no superior a dos per candidatura completa i u per cada candidatura individual. Els interventors o interventores podran assistir a tot el procés de votació i escrutini, i formularan les reclamacions que estimen convenients i que seran resoltes pel president o presidenta de la mesa electoral i recollides en l'acta pel secretari o secretària.
  
Article 48
  
Les persones col·legiades votaran utilitzant exclusivament les paperetes oficials autoritzades pel col·legi, que designaran expressament cada càrrec i la persona elegida per aquest.
  
Prèvia identificació del col·legiat, s'entregarà la papereta al president o presidenta perquè, en la seua presència, la deposite a la urna. El secretari o secretària de mesa indicarà en la llista de persones col·legiades aquelles que hagen depositat el seu vot.
  
Article 49
  
Les persones col·legiades podran votar per correu de la següent forma: enviaran la papereta en un en sobre al president o presidenta de la mesa. Aquest sobre anirà dins d'un altre en el qual figurarà una fotocòpia del document nacional d'identitat, també tancat, en el qual conste clarament el remitent. Els vots per correu només s'enviaran a la Secretaria de la Junta de Govern, dirigits al president o presidenta de la mesa i hauran de ser recollits per aquesta amb anterioritat a l'hora fixada per al tancament de la votació.
  
Article 50
  
Acabada la votació, es realitzarà l'escrutini, que serà públic, alçant-se acta en què figuren els vots obtinguts per cada persona candidata.
  
El sistema d'escrutini serà el següent:
  
a) Es comptabilitzaran els vots obtinguts per les candidatures completes, assignant-se un vot a cada una de les persones candidates que figuren en aquestes.
  
b) Els vots de les candidatures no completes o modificades se sumaran als anteriors.
  
c) La persona candidata elegida serà aquella que obtinga més vots dins del càrrec a què se presente, i considerarà nul·la la papereta que assigne un càrrec determinat a una persona candidata que no es present a aquest.
  
Article 51
  
El secretari o secretària de la Mesa electoral alçarà una acta de la votació i de les seues incidències, que haurà de ser firmada per tots els membres de la mesa i pels interventors o interventores, si n'hi haguera, que tindran dret a fer constar les seues queixes i reclamacions.
  
Article 52
  
En el termini de 24 hores el secretari trametrà a la Junta de Govern les actes de la votació i les llistes de votants. La Junta de Govern resoldrà sobre les reclamacions dels interventors i altres incidències, en el termini de 24 hores.
  
Article 53
  
En el supòsit que nos s'aprecien defectes que invaliden la votació, la Junta de Govern proclamarà els resultats de la votació, comunicant-la a les persones col·legiades i a la Junta de Govern del Consell General.
  
Article 54
  
En el supòsit que la Junta de Govern resolguera, en vista de les impugnacions presentades, anul·lar l'elecció, ho comunicarà a la Junta de Govern del Consell General i procedirà a convocar pel mateix procediment, ací establit, noves eleccions en el termini d'un mes.
  
Article 55
  
Contra les resolucions definitives de la Junta de Govern, en matèria electoral, qualsevol persona col·legiada podrà interposar un recurs d'alçada davant de la Junta de Govern del Consell General, la resolució de la qual esgotarà la via administrativa.
  
Article 56
  
Elegits els membres de la Junta de Govern, aquests prendran possessió dels seus càrrecs en el termini màxim d'un mes, des de la seua proclamació. La constitució de la Junta es comunicarà a la Conselleria de Presidència i les conselleries corresponents, per raó de la professió.
  
CAPÍTOL IV
  
Moció de censura
  
Article 57
  
1. L'Assemblea General podrà exigir la responsabilitat del president o presidenta i altres membres de la Junta de Govern de forma individual o conjuntament la de diversos, mitjançant l'adopció, per majoria absoluta, d'un vot de censura.
  
2. La moció de censura haurà de ser proposta per escrit i, si més no, pel 25% dels membres que componen l'Assemblea General, expressant-hi clarament les raons en què es fonamenta.
  
3. Si la moció de censura resultara aprovada per l'Assemblea General, aquesta designarà nous membres de la Junta de Govern, en substitució dels qui hagueren sigut objecte de moció de censura, i haurà de convocar eleccions en el termini d'un mes, per a cobrir els càrrecs cessats. Si la moció de censura no és aprovada, els seus signataris no podran presentar-ne una altra fins transcorreguts sis mesos des de la data d'aquesta.
  
TÍTOL V
  
Règim disciplinari
  
Article 58
  
a) Les infraccions lleus prescriuran als sis mesos; les greus als dos anys i les molt greus als tres anys, comptadors des del dia en què es van produir els fets que les van motivar.
  
b) Correspon a la Junta de Govern del Consell General l'exercici de la potestat disciplinària sobre els membres de la Junta de Govern.
  
Article 59
  
Les faltes es classificaran en lleus, greus i molt greus.
  
Són faltes lleus:
  
a) La negligència en el compliment dels deures, o l'obstrucció dels drets de les persones col·legiades, contemplats en els presents estatuts, i les normes complementàries que els despleguen, quan tal acció o omissió constituïsca per si falta greu.
  
Són faltes greus:
  
a) L'incompliment en el pagament de les quotes col·legials per un termini superior a sis mesos i després d'haver sigut requerit per al seu pagament.
  
b) L'incompliment en el pagament del percentatge que, sobre els honoraris professionals que perceben les persones col·legiades, en aquells treballs que se'ls encomanen a través del col·legi, i s'haja acordat ingressar en aquest últim per al seu sosteniment i atenció als fins propis d'aquest.
  
c) La infracció greu del secret professional, amb perjudici per a tercer.
  
d) La reiteració de faltes lleus.
  
e) L'emissió d'informes faltant a la veritat.
  
f) La negligència en el compliment dels deures o obstrucció dels drets de les persones col·legiades, contemplats en els presents estatuts, i les normes complementàries recollides en el reglament de règim interior, quan tal acció o omissió conculque greument a aqueixos drets.
  
Són faltes molt greus:
  
a) La reiteració de faltes greus.
  
b) Ser condemnat per delicte dolós o penes d'inhabilitació.
  
Article 60
  
Les sancions que podran imposar-se són:
  
a) Per a faltes lleus, advertència per escrit, sense que conste en expedient.
  
b) Per a faltes greus, obertura d'expedient disciplinari o expulsió del col·legi, per termini no superior a un any.
  
c) Per a faltes molt greus, expulsió del col·legi per un termini superior a un any.
  
Article 61
  
a) Les infraccions lleus prescriuran als sis mesos; les greus als dos anys i les molt greus als tres anys. Comptadors des del dia en què es van produir els fets que les van motivar.
  
Interromprà la prescripció la iniciació, amb coneixement de la persona interessada, del procediment sancionador, reprenent-se el còmput del termini de prescripció si l'expedient sancionador estiguera paralitzat durant un mes per causa no imputable al presumpte responsable.
  
b) Les sancions imposades per infraccions lleus prescriuran a l'any; les imposades per infraccions greus als dos anys i les imposades per faltes molt greus als tres anys. Comptadors des de l'endemà del dia en què adquirisca fermesa la resolució per què s'imposa la sanció.
  
Interromprà la prescripció la iniciació, amb coneixement de la persona interessada, del procediment d'execució, i tornarà a transcórrer el termini si aquell està paralitzat durant més d'un mes per causa no imputable a la persona infractora.
  
Article 62
  
Per a la imposició de sancions en els casos de faltes greus i molt greus, caldrà incoar-se prèviament l'oportú expedient, acord aquest que competeix a la Junta de Govern, que a tal fi designarà una comissió de disciplina, constituïda per cinc persones col·legiades, dels quals u serà membre de la Junta de Govern i els quatre de la resta es designaran entre les persones col·legiades més antics.
  
En l'expedient que s'instruïsca, serà oïda la persona afectada, qui podrà aportar a aquest quantes proves estime convenients en la seua defensa.
  
Ultimat l'expedient, la Comissió l'elevarà a la Junta de Govern, qui prendrà la resolució de la sanció a aplicar.
  
Contra les sancions disciplinàries es podrà interposar un recurs de reposició davant de la Junta de Govern, en el termini de 15 dies, des de la seua comunicació a les persones interessades i un recurs d'alçada davant de l'Assemblea General, en el termini de 20 dies des de la comunicació a la persona interessada de l'error del recurs de reposició. Tot això sense perjudici de què procedisca davant de la jurisdicció contenciosa administrativa.
  
Article 63
  
No requerirà la instrucció d'expedient la baixa del persona col·legiada pels motius a) i b) de l'article 11.
  
TÍTOL VI
  
Règim econòmic i financer
  
Article 64
  
El col·legi haurà de comptar amb els recursos necessaris per al compliment dels seus fins, i les persones col·legiades estaran obligats a contribuir al seu sosteniment en la forma reglamentària.
  
Article 65
  
Són recursos econòmics del col·legi:
  
a) Les quotes d'inscripció de les persones col·legiades i, si fa el cas, de les quotes d'habilitació que estiguen obligats a satisfer al col·legi en la demarcació de les quals vagen ocasionalment a exercir les persones col·legiades incorporats a col·legis situats en territoris diferents.
  
b) Les quotes ordinàries de les persones col·legiades.
  
c) Les quotes extraordinàries que aprove l'Assemblea General.
  
d) El percentatge que sobre honoraris correspon meritar a les persones col·legiades pels treballs professionals que li encarregue el col·legi.
  
e) Les subvencions, legals i donacions que puga rebre de l'administració, entitats, persones col·legiades i altres particulars.
  
f) Els rendiments dels seus propis béns i drets.
  
g) Els ingressos que el col·legi puga obtenir per venda de publicacions, impresos, subscripcions i expedició de certificats, així com per realització de dictàmens, funcions d'assessorament i semblants que li siguen sol·licitats.
  
Article 66
  
L'Assemblea General del col·legi, sobre proposta de la Junta de Govern, fixarà periòdicament la quantia de la quota de col·legiació i de les extraordinàries que eventualment poden acordar per les necessitats del col·legi.
  
Article 67
  
Així mateix, la Junta de Govern fixarà periòdicament la quantia del percentatge que sobre honoraris percebuts, d'acord amb l'article 65.d, han d'abonar les persones col·legiades.
  
Article 68
  
Amb independència de la competència del tresorer o tresorera, estaran a disposició de les persones col·legiades que ho sol·liciten, així com dels membres de la Junta de Govern, els estats de comptes, comprovació de saldos i llibre d'inventaris de recursos extraordinaris.
  
Article 69
  
En cas de dissolució del col·legi, la Junta de Govern actuarà com a Comissió Liquidadora i executarà l'acord de l'Assemblea General, sobre la destinació dels béns excedents.
  
TÍTOL VII
  
Règim jurídic dels actes col·legials
  
Article 70
  
1. Els actes i acords de l'Assemblea General i de la Junta de Govern són immediatament executius, llevat que en aquests s'establisca el contrari, i hauran de ser publicats en la forma que es determine en el reglament de règim interior, a fi que siguen coneguts per tots les persones col·legiades.
  
2. No obstant això, l'eficàcia de dits actes i acords quedarà demorada quan així ho exigisca el contingut dels mateixos o es trobe supeditada a la seua notificació.
  
Article 71
  
L'arxiu i conservació d'actes dels diversos òrgans col·legials, així com la documentació comptable, seran portats pels sistemes tècnics adequats, sempre que garantisquen suficientment l'autenticitat.
  
Article 72
  
Tots els actes del col·legi estaran sotmesos en els seus requisits i efectes a la vigent Llei de Procediment Administratiu.
  
Article 73
  
Són nuls de ple dret els següents actes dels òrgans col·legials:
  
a) Els que lesionen els drets i llibertats susceptibles d'empara constitucional.
  
b) Els dictats per òrgans manifestament incompetents, per raó de la matèria o del territori.
  
c) Aquells el contingut dels quals siga impossible.
  
d) Els que siguen constitutius d'infracció penal o es dicten com a conseqüència d'aquesta.
  
e) Els dictats prescindint totalment i absolutament del procediment legal establit en aquest sentit o de les normes que contenen les regles essencials per a la formació de la voluntat dels òrgans col·legials.
  
f) Els actes expressos o presumptes, contraris a l'ordenament jurídic, pels quals s'adquirisquen facultats o drets, quan es manque dels requisits essencials per a la seua adquisició.
  
g) Qualsevol altre que s'establisca expressament en una disposició de rang legal.
  
Article 74
  
1. Seran anul·lables aquells actes col·legials que incórreguen en qualsevol infracció de l'ordenament jurídic, fins i tota la desviació de poder.
  
2. No obstant això, el defecte de forma només determinarà l'anul·labilitat quan l'acte manque dels requisits formals indispensables per a aconseguir la seua fi o de lloc a la indefensió de les persones interessades.
  
3. La realització d'actes, fora de temps establit per a ells, només implicarà la seua anul·labilitat quan ho impose la naturalesa del terme o termini.
  
Article 75
  
En el termini de cinc dies, des que tinguera coneixement d'un acte que considere nul, la Junta de Govern haurà de suspendre l'acte.
  
Article 76
  
Els actes i acords propis de la Junta de Govern podran ser objecte de recurs en reposició davant aquesta i, si fa el cas, en alçada davant de l'Assemblea General.
  
Article 77
  
1. Contra les resolucions expresses o tàcites del col·legi podrà interposar-se un recurs d'alçada en els termes i terminis previstos en la Llei estatal 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant del Consell General.
  
2. Les resolucions del Consell General, que resolguen els recursos d'alçada, posen fi a la via administrativa i es podran recórrer davant de la jurisdicció contenciosa administrativa, llevat de la interposició potestativa del recurs de reposició davant del mateix Consell General, en la forma i terminis que preveu l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 1.31 de la Llei 4/1999, de 14 de gener, de modificació de la Llei 30/1992.
  
Article 78
  
Estan legitimats per a recórrer els actes col·legials:
  
a) Quan es tracte d'actes o acords amb efectes jurídics individualitzats, els titulars d'un dret subjectiu o d'un interés legítim.
  
b) Quan es tracte d'actes o acords que afecten una pluralitat indeterminada de persones col·legiades o al col·legi en si mateix, qualsevol persona col·legiada.
  
Els presents estatuts són modificació dels que van ser visats per la Resolució dictada pel director d'Interior, amb data 14 de gener de 1988, i amb registre d'eixida número 02645, de 21 de gener de 1988, de la Conselleria d'Administració Publica.